Motor wat in huis vasjaag dood bejaarde vrou – praag.co.za
Polisiewoordvoerder, Sergio Kock, sê Martha Johanna Geldenhuys is op die toneel dood verklaar. Hy sê die bestuurder van die motor het vermoedelik in die straat buite die huis beheer daaroor verloor.
Die motor het eers ‘n boom getref, waarna dit deur die heining van die erf is en teen ‘n buitemuur van die sitkamer, waarin Geldenhuys was, vasgery het. Kock sê vensterrame en ander puin van die muur het vermoedelik op haar geval. ‘n Nadoodse ondersoek sal gedoen word om die oorsaak van Geldenhuys se dood te bepaal.
Netcare 911 se woordvoerder, Chris Botha, het vroeër gesê ‘n roomkleurige ouer model Mercedes-Benz het na bewering nie by ‘n T-aansluiting gestop nie.
Volgens hom het paramedici omstreeks 18:45 hulp verleen nadat hulle na ‘n huis in Tuinstraat ontbied is. Die motor het vermoedelik deur ‘n heining van die erf gery en Geldenhuys, wat volgens hulle op haar voorstoep was, getref, het Botha gesê.
Met hul aankoms op die toneel het paramedici Geldenhuys ondersoek, maar die vrou wat vermoedelik in haar sewentigs was, het reeds aan haar beserings beswyk. Dit het vir hulle voorgekom of die motor eers vir Geldenhuys getref het en toe teen ‘n muur van die huis vasgery het.
Geldenhuys se erg getraumatiseerde man was in hul huis, het Botha gesê. Hy is nie in die voorval beseer nie.
Volgens Botha het die motorbestuurder ligte beserings opgedoen, maar is nie na ‘n hospitaal gebring nie. Daar was glo twee ander insittendes in die motor, maar hulle het na bewering weggehardloop.
Skrywer praagGepubliseer op 11 Mei 2017 Kategorieë Nuus, Suider-AfrikaSleutelwoord fratsongeluk, moord, Noordkaap, strafbare manslag
Vorige Vorige artikel: Suide van Johanneburg, Brits, Kaapstad gebuk onder onluste
Volgende Volgende artikel: Buitelanders in Coligny kom agter hulle is ook in die spervuur